834.
Na osnovu čl. 24 i 25 Zakona o teritorijalnoj organizaciji Crne Gore ("Službeni list Crne Gore", br. 054/11, 026/12, 027/13, 062/13, 012/14, 003/16, 031/17, 086/18, 003/20), a u vezi člana 18 i 19 istog zakona, člana 46 stav 1 tačka 2 Statuta opštine u okviru Glavnog grada Golubovci ("Sl. list Crne Gore- Opštinski propisi", br. 012/19) i Pravilnika o sadržini i metodologiji izrade studije o opravdanosti teritorijalne promjene ("Službeni list Crne Gore", br. 015/12), Skupština opštine u okviru Glavnog grada Golubovci, na XVIII sjednici održanoj dana 07.05.2021. godine, donijela je
ODLUKA
o izradi studije o opravdanosti teritorijalne promjene
("Službeni list Crne Gore - opštinski propisi", br. 014/21 od 14.05.2021)
NAPOMENA IZDAVAČA:
Tekst propisa je preuzet iz elektronskog izdanja Službenog lista Crne Gore - opštinski propisi br. 14 od 14.05.2021. godine, objavljenog na sajtu Službenog lista 14.05.2021. godine.
Tačan broj strane i datum objavljivanja pomenutog Službenog lista biće ažuriran po objavljivanju njegove štampane forme.
Član 1
Ovom odlukom propisuje se način izrade, sadržaj i metodologija izrade studije o opravdanosti teritorijalne promjene (u daljem tekstu: studija), izdvajanjem Opštine u okviru Glavnog grada Golubovci u novu opštinu.
Član 2
Izbor obrađivača studije će se izvršiti izborom najpovoljnijeg ponuđača u postupku jednostavne nabavke, shodno važećem Zakonu o javnim nabavkama i Pravilniku o načinu sprovođenja jednostavnih nabavki, preko elektronskog sistema javnih nabavki.
Član 3
Javni poziv za izbor obrađivača studije će trajati 5 dana.
Član 4
Radi praćenja toka izrade studije, Skupština Opštine u okviru Glavnog grada Golubovci (u daljem tekstu: Skupština) će formirati komisiju.
Komisiju će činiti 5 članova, i to: predsjednik Skupštine, po jedan predstavnik klubova odbornika u Skupštini i jedan član po predlogu predsjednika Opštine u okviru Glavnog grada Golubovci.
Član 5
Studija teritorijalne promjene mora sadržati sve elemente propisane Pravilnikom o sadržaju i metodologiji izrade studije opravdanosti teritorijalne promjene (u daljem tekstu: Pravilnik):
   - uvod,
   - analizu postojećeg stanja,
   - analizu fiskalnog kapaciteta,
   - ocjenu prednosti i nedostataka predložene teritorijalne promjene (swot anliza),
   - parametre mogućeg razvoja,
   - grafički prikaz,
   - korišćene izvore informacija.
Član 6
Uvod studije sadrži podatke o nazivu i sjedištu područja na koje se odnosi teritorijalna promjena, osnovne geografske i istorijske podatke, razloge o opravdanosti teritorijalne promjene, kao i podatke o teritoriji koju nova opština treba da obuhvati (naziv i sjedište, podaci iz planske dokumentacije za prostor na koji se teritorijalna promjena odnosi, granice, površina naselja, mjesne zajednice i drugo).
Član 7
Postojeće stanje područja na koje se odnosi teritorijalna promjena opisuje se i ocjenjuje na osnovu analize:
   1. podataka o saobraćaju;
   2. podataka o prirodnim resursima;
   3. demografskih podataka;
   4. podataka o ustanovama;
   5. podataka o industriji;
   6. podataka o poljoprivredi;
   7. podataka o trgovini;
   8. podataka o turizmu; i
   9. podataka o infrastrukturi.
Član 8
Analiza fiskalnog kapaciteta treba da prikaže podatke o izvorima prihoda iz kojih će se finansirati područje na koje se teritorijalna promjena odnosi, kao i procijenjeni fiskalni kapacitet po stanovniku, izračunat na osnovu ostvarenih fiskalnih prihoda i rashoda na ime obračunatih bruto zarada, većih ili jednakih fiskalnom kapacitetu po stanovniku područja na koje se teritorijalna promjena odnosi i procijenjenom fiskalnom kapacitetu po stanovniku područja koje ostaje nakon teritorijalne promjene.
Član 9
Swot analiza treba da prikaže prednosti predložene teritorijalne promjene, kao i nedostatke zadržavanja postojećeg statusa područja za koje se zahtijeva teritorijalna promjena.
Član 10
Parametri mogućeg razvoja područja za koje se zahtijeva teritorijalna promjena treba da prikažu mogućnosti razvoja u oblastima industrijske proizvodnje, prerađivačke industrije, turizma, poljoprivrede i drugih grana i sektora privrede.
Član 11
Grafički prikaz treba da označi područja naselja na koja se odnosi teritorijalna promjena, saobraćajne veze između ovih naselja, kao i područja katastarskih opština koje ulaze u sastav područja na koja se odnosi teritorijalna promjena.
Član 12
Korišćeni izvori informacija treba da prikažu sve izvore podataka koji su korišćeni pri izradi studije (analitički materijali, razvojni dokumenti, studije i drugo).
Član 13
Pored sadržaja propisanog Pravilnikom, studija mora sadržati procjenu organizacionih, kadrovskih i tehničkih mogućnosti za teritorijalnu promjenu, kao i uticaj teritorijalne promjene na lokalno stanovništvo i razvoj područja na koje se teritorijalna promjena odnosi.
Član 14
Ova odluka stupa na snagu osmog dana od dana objavljivanja u "Službenom listu Crne Gore- Opštinski propisi".
Broj: D 32-016/21-65
Anovi, 07.05.2021. godine
Skupština opštine u okviru Glavnog grada Golubovci
Predsjednik,
Ratko Stijepović, s.r.